જોકે સરકારના આ પગલાથી લોકો દેખીતી રીતે નારાજ થયા છે અને આ દેશોમાં જે વંચિત સમુદાય છે તેઓમાં વિશેષ નારાજગી પ્રવર્તી રહી છે અને એને કારણે તો સ્થિતિ ઊલટાની ભયંકર બની રહી છે. બજેટમાં જે રીતે કાપ મૂકવામાં આવ્યો છે એ જોતાં લાગે છે કે શિક્ષણમાં પણ ધરમૂળથી ફેરફારો આવી રહ્યા છે. બીજી તરફ ભીતિ એવી પણ છે કે સરકાર સમાંતર શિક્ષણમાં ફન્ડ આપી શકતી નથી એને કારણે ધાર્મિક શિક્ષણમાં લોકો વધારે રસ લઈ રહ્યા છે. ખાસ કરીને સમાજના શિક્ષણથી વંચિત સમુદાયમાં આ બની રહ્યું છે. ધાર્મિક શિક્ષણમાં કોઈને કશો વાંધો હોઈ શકે નહીં, પણ એમાં જ્યારે રાજકીય દાવપેચ શીખવાય ત્યારે સૌથી મોટી હોનારત સર્જાતી હોય છે. આ પ્રકારનું કૅન્સર સમાજ અને દેશને હાનિ પહોંચાડે છે. ઘણા વિકાસશીલ દેશોમાં હવે આ કૅન્સર પાંગરી રહ્યું છે. સુદાન અને અફઘાનિસ્તાનમાં તો કટ્ટરપંથી ઇસ્લામવાદીઓ ધર્મનું શિક્ષણ આપી રહ્યા છે.